2021. gada \_\_. \_\_\_\_\_\_\_\_ Noteikumi Nr.

Rīgā (prot. Nr. .§)

**Kārtība, kādā izmanto 2021. gadam paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei**

*Izdoti saskaņā ar likuma*

*“Par valsts budžetu 2021. gadam”29. pantu*

**I. Vispārīgie jautājumi**

1. Noteikumi nosaka kārtību, kādā Vides aizsardzības un reģionālās attīstības ministrijas (turpmāk – ministrija) budžeta programmas 30.00.00 “Attīstības nacionālie atbalsta instrumenti” ietvaros paredzēto apropriāciju izmanto valsts un pašvaldību vienoto klientu apkalpošanas centru (turpmāk – vienotie klientu apkalpošanas centri) tīkla izveidei, uzturēšanai un publisko pakalpojumu sistēmas pilnveidei 2021. gadā.

2. Ministrija veic pašvaldību atlasi valsts budžeta dotācijas piešķiršanai, ieviešot vienas pieturas aģentūras principu pakalpojumu sniegšanā.

3. Lai nodrošinātu šo noteikumu 12. punktā minēto līdzekļu atlikumu efektīvu izmantošanu, ministrija izveido komisiju (turpmāk – komisija), kas veic šo noteikumu 7. punktā minēto izvērtējumu un sniedz priekšlikumus par atbalstāmajiem pasākumiem valsts budžeta dotācijas līdzekļu piešķiršanai atbilstoši šo noteikumu 12. punktam. Komisijas sastāvā iekļauj ministrijas, Latvijas Pašvaldību savienības, Reģionālo attīstības centru apvienības un nevalstisko organizāciju pārstāvjus.

4. Finansējums 10 000 *euro* apmērā no ministrijas budžeta programmas 30.00.00 “Attīstības nacionālie atbalsta instrumenti” tiek centralizēti novirzīts vienoto klientu apkalpošanas centru atpazīstamības pasākumu un mācību organizēšanai, tai skaitā satura izstrādei un sabiedriskās domas pētījuma veikšanai.

**II. Pieteikuma iesniegšana valsts budžeta dotācijas saņemšanai**

5. Lai saņemtu valsts budžeta dotāciju saskaņā ar šo noteikumu 12. punktu, pašvaldība līdz 2021.gada 1.martam iesniedz ministrijā:

5.1. pieteikumu valsts budžeta dotācijas saņemšanai 2021. gadā vienotā klientu apkalpošanas centra izveidei, uzturēšanai un publisko pakalpojumu sistēmas pilnveidei novadu nozīmes attīstības centros, kā arī vienotā klientu apkalpošanas centra izveides vai pielāgošanas un uzturēšanas izdevumu aprēķinu un apliecinājumu par pašvaldības budžeta līdzfinansējumu atbilstoši šo noteikumu 1. pielikumam;

5.2. pašvaldības domes lēmumu par vienotā klientu apkalpošanas centra izveidi pašvaldībā;

5.3. pašvaldības īpašumā vai ilgtermiņa nomā esoša infrastruktūras objekta telpu plānus vienotā klientu apkalpošanas centra izveidei vai pielāgošanai, projektēšanai un būvdarbu veikšanai.

6. Komisijai ir tiesības pieprasīt papildinformāciju no pašvaldības, kura atbilstoši šo noteikumu 5. punktam iesniegusi dokumentus valsts budžeta dotācijas saņemšanai, un noteikt papildinformācijas iesniegšanas termiņu.

7. Izvērtējot valsts budžeta dotācijas piešķiršanu, komisija ņem vērā:

7.1. plānotā vienotā klientu apkalpošanas centra attālumu līdz tuvākajam reģionālās vai nacionālās nozīmes attīstības centram. Prioritāri atbalstāmi ir vienotie klientu apkalpošanas centri vietās, kuras ģeogrāfiski izvietotas tālāk no reģionālās vai nacionālās nozīmes attīstības centriem;

7.2. pašvaldības pieteikumā valsts budžeta dotācijas saņemšanai norādīto gatavību ieguldīt līdzekļus atbilstības nodrošināšanai.

8. Komisija 15 darbdienu laikā pēc pašvaldību pieteikumu saņemšanas apkopo un izvērtē pieteikumus un tiem pievienotos dokumentus un iesniedz ministrijā komisijas apstiprinātu protokolu.

**III. Valsts budžeta dotācijas piešķiršanas kārtība un izdevumu attiecināmības nosacījumi**

9. Valsts budžeta dotāciju esošo vienoto klientu apkalpošanas centru uzturēšanai un publisko pakalpojumu sistēmas pilnveidei novadu nozīmes un reģionālās nozīmes attīstības centros pašvaldībai piešķir atbilstoši šo noteikumu 2. pielikuma 1. punktam.

10. Lai nodrošinātu vienoto klientu apkalpošanas centru darbībai nepieciešamās pakalpojumu vadības sistēmas uzturēšanu, valsts budžeta dotāciju Ventspils pilsētas domei piešķir atbilstoši šo noteikumu 2. pielikuma 2. punktam, un tā izlietojama saskaņā ar ministrijas un Ventspils pilsētas domes noslēgto līgumu.

11. Ministrija 10 darbdienu laikā pēc šo noteikumu stāšanās spēkā pārskaita valsts budžeta dotācijas transfertu noteiktam mērķim atbilstoši šo noteikumu 2. pielikuma 1. un 2. punktam uz pašvaldības norēķinu kontu Valsts kasē.

12. Valsts budžeta dotācijas atlikumu, kas veidojas pēc šo noteikumu 4. punktā noteikto līdzekļu izmantošanas un 11. punktā minēto līdzekļu pārskaitīšanas, vides aizsardzības un reģionālās attīstības ministram ir tiesības novirzīt jaunu vienoto klientu apkalpošanas centru izveidei un uzturēšanai novadu nozīmes attīstības centros, kā arī publisko pakalpojumu sistēmas pilnveidei, tajā skaitā informācijas un komunikācijas tehnoloģiju attīstībai vienoto klientu apkalpošanas centru tīklā.

13. Lai piešķirtu dotāciju saskaņā ar šo noteikumu 12. punktu, ministrija piecu darbdienu laikā pēc šo noteikumu 8. punktā minētā protokola saņemšanas izvērtē pieteikumus un tiem pievienoto dokumentu atbilstību šiem noteikumiem un izdod rīkojumu par valsts budžeta dotācijas piešķiršanu vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei novadu nozīmes attīstības centros, vai arī atsaka piešķirt valsts budžeta dotāciju.

14. Rīkojumā par valsts budžeta dotācijas piešķiršanu ministrija norāda:

14.1. valsts budžeta dotācijas saņēmēju;

14.2. vienotā klientu apkalpošanas centra izveidei paredzētās vienreizējās valsts budžeta dotācijas apmēru;

14.3. vienotā klientu apkalpošanas centra darbības uzturēšanai paredzētās valsts budžeta dotācijas apmēru;

14.4. valsts budžeta dotācijas izlietošanas mērķi un infrastruktūras objektu, kurā paredzēts ieguldīt valsts budžeta dotāciju;

14.5. valsts budžeta dotācijas izlietošanas termiņu;

14.6. vienotā klientu apkalpošanas centrā nodarbināto atlīdzības fonda dotācijas apmēru atbilstoši šo noteikumu 18. punktā noteiktajam.

15. Ministrija piecu darbdienu laikā pēc šo noteikumu 13. punktā minētā rīkojuma pieņemšanas nosūta to attiecīgajai pašvaldībai, pārskaita valsts budžeta dotāciju uz pašvaldības norēķinu kontu Valsts kasē.

16. Vienreizējās valsts budžeta dotācijas apmērs vienotā klientu apkalpošanas centra izveidei novadu nozīmes attīstības centrā nevar pārsniegt 70 % no kopējiem vienotā klientu apkalpošanas centra izveides izdevumiem, taču ne vairāk kā 10 000 *euro*.

17. Pašvaldības līdzfinansējums vienotā klientu apkalpošanas centra izveidei novadu nozīmes attīstības centrā nav mazāks par 30 % no kopējiem vienotā klientu apkalpošanas centra izveides izdevumiem, un pašvaldība no saviem budžeta līdzekļiem sedz ne mazāk par 50 % no vienotā klientu apkalpošanas centra uzturēšanas izdevumiem.

18. Vienlaikus ar valsts budžeta dotāciju vienotā klientu apkalpošanas centra izveidei un uzturēšanai tiek piešķirta valsts budžeta dotācija vienotajā klientu apkalpošanas centrā nodarbināto atlīdzības fonda nodrošināšanai šādā apmērā:

18.1. pašvaldībām, kurās ir līdz 10 000 iedzīvotāju, – 500 *euro* mēnesī;

18.2. pašvaldībām, kurās ir no 10 001 līdz 20 000 iedzīvotāju, – 700 *euro* mēnesī;

18.3. pašvaldībām, kurās ir vairāk nekā 20 000 iedzīvotāju, – 1000 *euro* mēnesī.

19. Valsts budžeta dotācija vienotajā klientu apkalpošanas centrā nodarbināto atlīdzības fonda nodrošināšanai piešķirama, nepārsniedzot šo noteikumu 18. punktā minēto apmēru, neatkarīgi no iesaistīto darbinieku skaita.

20. Valsts budžeta dotācija vienotā klientu apkalpošanas centra uzturēšanai piešķirama 15 % apmērā no valsts budžeta dotācijas nodarbināto atlīdzības fondam.

21. Vienotā klientu apkalpošanas centra izveidošanas vai pielāgošanas (izņemot uzturēšanas izdevumus) attiecināmie izdevumi ir šādi:

21.1. specifiski vides un informācijas pieejamības nodrošināšanas pasākumi, ievērojot vajadzības, kādas ir personām ar redzes, dzirdes, kustību un garīga rakstura traucējumiem (vides pieejamības ekspertu konsultācijas, uzbrauktuvju izbūve, automātisko durvju ierīkošana, ēkā izveidoto durvju platuma nodrošināšana atbilstoši vajadzībām, kādas ir personām, kas pārvietojas riteņkrēslā, un personām ar bērnu ratiņiem, akustisko cilpu ierīkošana, ēkas kāpņu pirmā un pēdējā pakāpiena, grīdas līmeņa maiņas, stikla sienu, virsmu un citu bīstamo vietu marķēšana kontrastējošā  krāsā, taktilo (sataustāmo) vadulu izveide, labi saskatāmu, viegli salasāmu, sataustāmu, izgaismotu apzīmējumu, vizuālās informācijas, piktogrammu, norāžu un audiosignālu izvietošana telpās un citi pasākumi atbilstoši vides pieejamības vadlīnijām);

21.2. klientu apkalpošanas vietu un klientu darba vietu izveide vai pielāgošana, ievērojot vienotu stilu;

21.3. darbavietu aprīkošana ar datorpieslēgumu, internetu un elektronisko ierīci, kas dod iespēju norēķināties ar maksājumu kartēm (obligāta POS termināļa iegāde un uzstādīšana);

21.4. videonovērošanas ierīkošana klientu apkalpošanas telpās;

21.5. rindu vadības iekārtas iepirkšana un uzturēšana klientu plūsmas koordinēšanai;

21.6. autostāvvietas ierīkošana, paredzot visus nepieciešamos nosacījumus, lai to varētu izmantot personas ar invaliditāti;

21.7. viena publiskas pieejas datora iegāde un brīvpieejas interneta ierīkošana klientu uzgaidāmajā telpā;

21.8. informācijas centra ierīkošana ievadinformācijas un konsultāciju sniegšanai, kā arī klientu apkalpošanai nepieciešamo multifunkcionālo iekārtu iegāde;

21.9. telefoniski sniegto konsultāciju integrācija ar vienotā klientu apkalpošanas centra pakalpojumu vadības sistēmu, izmantojot interneta tīklu.

22. Vienotā klientu apkalpošanas centra uzturēšanas attiecināmie izdevumi ir šādi:

22.1. kancelejas preces, biroja piederumi un biroja aprīkojums;

22.2. komunālie maksājumi un telpu uzturēšana (tai skaitā iestādes koplietošanas telpu un koplietošanas resursu izmantošanas izdevumu proporcionāla segšana);

22.3. sakaru, interneta un informācijas tehnoloģiju uzturēšana un pasta pakalpojumi.

23. Lai ar vienoto klientu apkalpošanas centru starpniecību nodrošinātu valsts pārvaldes iestāžu klientu apkalpošanu, ministrija Valsts pārvaldes iekārtas likumā noteiktajā kārtībā organizē sadarbības līgumu noslēgšanu starp valsts pārvaldes iestādēm un pašvaldībām, kuras 2021. gadā veido vienotos klientu apkalpošanas centrus.

24. Sadarbības līgumos neparedz iespējamā līguma strīda izšķiršanu tiesas ceļā.

**IV. Valsts budžeta dotācijas izlietošanas uzraudzība**

25. Piešķirtās valsts budžeta dotācijas izlietošanu uzrauga ministrija atbilstoši ministrijas iekšējiem normatīvajiem aktiem.

26. Pašvaldība ir atbildīga par piešķirtās valsts budžeta dotācijas izlietošanu atbilstoši normatīvo aktu prasībām un sadarbības līguma noteikumiem un par grāmatvedības uzskaites nodrošināšanu izdevumiem, kas saistīti ar vienotā klientu apkalpošanas centra izveidi un uzturēšanu.

27. Pašvaldība līdz 2022. gada 8. janvārim sagatavo un iesniedz ministrijā pārskatu par 2021. gadā piešķirtās valsts budžeta dotācijas izlietojumu vienoto klientu apkalpošanas centru izveidei, uzturēšanai un publisko pakalpojumu sistēmas pilnveidei, aizpildot šādas veidlapas:

27.1. “Pārskats par piešķirtās valsts budžeta dotācijas izlietojumu 2021. gadā valsts un pašvaldību vienoto klientu apkalpošanas centru izveidei” (3. pielikums);

27.2. “Pārskats par piešķirtās valsts budžeta dotācijas izlietojumu 2021. gadā valsts un pašvaldību vienoto klientu apkalpošanas centru uzturēšanai” (4. pielikums).

28. Ventspils pilsētas dome līdz 2022. gada 8. janvārim sagatavo un iesniedz ministrijā pārskatu par 2021. gadā piešķirtās valsts budžeta dotācijas izlietojumu vienoto klientu apkalpošanas centru pakalpojumu vadības sistēmas nodrošināšanai, aizpildot veidlapu “Pārskats par piešķirtās valsts budžeta dotācijas izlietojumu 2021. gadā valsts un pašvaldību vienoto klientu apkalpošanas centru uzturēšanai” (4. pielikums).

 29. Šo noteikumu 27. un 28. punktā minēto pārskatu sagatavošanai, pārbaudei, parakstīšanai un iesniegšanai izmanto Valsts kases e-pakalpojumu – ePārskati (turpmāk – ePārskati) atbilstoši normatīvajiem aktiem par kārtību, kādā nodrošina informācijas apriti, izmantojot Valsts kases e-pakalpojumus.

30. Ministrija ePārskatos 8 darbdienu laikā pēc pārskatu iesniegšanas datuma, bet ne vēlāk kā līdz 2022. gada 20. janvārim, pārbauda pārskatu atbilstību piešķirtās valsts budžeta dotācijas izlietojumam un apstiprina pārskatus, lai nodrošinātu informāciju savlaicīgu grāmatvedības ierakstu veikšanai. Ministrija izlases kārtībā uz vietas pārbauda pašvaldībām piešķirto valsts budžeta dotāciju izlietojumu.

31. Ministrija transferta maksājumu avansā atzīst izdevumos, bet pašvaldības saņemto transferta maksājumu avansā atzīst ieņēmumos (pēc ministrijas apstiprinājuma saņemšanas ePārskatos par attaisnotajiem izdevumiem) atbilstoši šo noteikumu 3. un 4. pielikumā minētajai informācijai.

32. Ministrija veiktos uzturēšanas izdevumus apstiprina atbilstoši uzkrāšanas principam, bet pamatkapitāla veidošanas izdevumus – atbilstoši naudas plūsmai.

33. Valsts budžeta dotāciju, kas nav izlietota vai nav izlietota atbilstoši paredzētajam mērķim un šo noteikumu prasībām, pašvaldība atmaksā ministrijai 10 darbdienu laikā pēc šo noteikumu 3. un 4. pielikumā minēto pārskatu apstiprināšanas ePārskatos.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs